ድሬዳዋ የንግድ የኢንዱስትሪና የአገልግሎት ማዕከል  እየሆነች ነው
-የድሬዳዋ ከተማን የንግድ ፣ የኢንዱስትሪና የአገልግሎት ማዕከል እንድትሆን ለማድረግ እየሰራ መሆኑን የከተማው አስተዳደር አስታወቁ፡፡የአስተዳደሩ ከንቲባ አቶ አሰድ ዚያድ ሰሞኑን ለጋዜጠኞች በሰጡት መግለጫ እንደገለፁት የአስተዳደሩን ራዕይ ለማሳካት በኢንዱስትሪ ላይ ትኩረት ተደርጎ እየተሰራ ይገኛል፡፡ ድሬዳዋ ከነበረችበት የኮንትሮባንድ ማዕከልነት ወደ ኢንዱስትሪ ማዕከልነት ለመቀየር የሚደረገው ጥረትም ውጤት እየታየበት መሆኑን ገልፀዋል፡፡70 የሚሆኑ መካከለኛና ከፍተኛ ኢንዱስትሪዎች ምርታቸውን በማምረት ላይ እንደሚገኙ ያወሱት ከንቲባ አሰድ ምርቶቻቸውንም ወደ ውጭ በመላክ ለውጭ ምንዛሬ አወንታዊ አስተዋፅኦ ማበርከት የጀመሩ እንደሚገኙ ተናግረዋል፡፡ባለፉት 6 ዓመታት በተመሰረተው የአስተዳደሩ የኢንዱስትሪ ዞን በርካታ ባለሃብቶች መግባታቸውን የገለፁት አቶ አሰድ መሰረተ ልማት በማሟላቱ፣ የማትጊያ ስርዓቶች በመኖራቸው፣ በአስተዳደሩ አስተማማኝ ሰላምና ፀጥታ፣ በቂ የሰለጠነ የሰው ኃይል በመኖሩ እንዲሁም ድሬዳዋ ለወደቦች አቅራቢያ መሆኗን የተገነዘቡ የውጭ ባለሀብቶችና ትውልደ ኢትዮጵያውያን ዲያስፖራዎች ጭምር በአስተዳደሩ ለመስራት መሳባቸውን አስታውቀዋል፡፡የአስተዳደሩን የኢኮኖሚ ራዕይ ይበልጥ ለማሳካትም ከፌዴራል መንግስት ጋር በመቀናጀት 3ሺህ200 ሄክታር መሬት ለኢንዱስትሪ ዞን በማዘጋጀት ላይ እንደሚገኝ ከንቲባው መናገራቸውን ዋልታ ኢንፎርሜሽን ማዕከል ዘግቧል፡፡